text: 4 български отбора се подготвят за участие в Shell Eco-marathon Европа 2014 – GreenTech.bg
  [ 26/03/2020 ] Зашеметяващ дом на испански остров e вкопан в земята	Еколайф
  [ 25/03/2020 ] Бистра не значи чиста: водата на Венеция	Общество
  НачалоКоли4 български отбора се подготвят за участие в Shell Eco-marathon Европа 2014
  4 български отбора се подготвят за участие в Shell Eco-marathon Европа 2014
  24/02/2014 GreenTech.bg Коли, Общество 0
  Четири родни отбора се подготвят за участие във финалите на 30-тото, юбилейно издание на Shell Eco-marathon Европа. Сред тях са опитните вече екипи на Технически университет – София, Технически университет – Варна и Професионалната гимназия по селско, горско стопанство и туризъм "Н.Й. Вапцаров" – гр. Чепеларе. Тази година журито в Ротердам ще срещне идеите за иновации в транспорта на още един български отбор – този на Русенски университет "Ангел Кънчев".
  Дебютантите за 2014 г. ще се състезават с електромобил, задвижван от електрическа батерия и соларен панел в категория "Прототипи". Студентите от Русе са силно амбицирани да представят достойно страната ни на финалите, като за целта ще използват усъвършенствани технологии в конструирането на формата и окачването на колата, които подобряват аеродинамиката и намаляват разхода на енергия.
  Отборът на ТУ-София ще участва в надпреварата за седма поредна година. На финалите през 2013 г. те пожънаха огромен успех и се наредиха на второ място в Европа по икономия на гориво, изминавайки 83 км с 1 кВтч енергия. Тази година екипът на Техническия университет ще се състезава с електромобил с водородна горивна клетка и изцяло нова концепция за дизайна. Целта на ветераните е да постигнат по-добра аеродинамика и по-икономично придвижване.
  Месеци на усилена работа предстоят и за учениците от Професионалната гимназия по селско, горско стопанство и туризъм "Н. Й. Вапцаров" – гр. Чепеларе. На финалите в Ротердам през май 2014 г. те отново ще премерят сили сред прототипите с електромобил, задвижван от соларен панел и батерия, но с подобрени характеристики за постигане на оптимална ефективност. Екипът на Чепеларе вече има нов капитан, след като миналогодишният им съветник – Тодор Михайлов, реши да продължи научната си дейност в Русенски университет "Ангел Кънчев".
  Към настоящия момент Тодор Михайлов консултира новите участници в Shell Eco-marathon Европа относно цялостната конструкция на автомобила и техниките за по-добра аеродинамика. Паралелно с това той не изоставя и ученическия екип от Чепеларе.
  За Тодор сплотеният екип е сред най-ценните принципи на състезанието: "Shell Eco-marathon е арена, която ни събира с една и съща цел всяка година – не толкова да се състезаваме помежду си, колкото да обменяме и да черпим опит едни от други в името на една обща кауза – да променим света към по-добро."
  Отборът на Технически университет – Варна, който поради финансови причини миналата година не успя да се яви на финалите на Shell Eco-marathon в Ротердам, днес е по-амбициран от всякога да завоюва добри позиции. Студентите се подготвят за участие в състезанието, като активно работят върху подобрения по технологията на своя електромобил.
  През май 2014 г. Ротердам отново ще се превърне в арена на иновативните идеи за икономия на гориво на над 3000 студенти от 26 европейски страни. Студентите ще се изправят пред едно допълнително предизвикателство тази година – промяната в траекторията на градската писта. Тя изисква усъвършенстване на стратегията за управление на автомобила с цел икономия на гориво. Погледът на цяла Европа е насочен към Ротердам, където за пореден път бъдещите лидери в инженерните науки ще предложат своите решения за посрещане на предизвикателствата пред енергията и транспорта.